CELEX: 32022D1223
Language: ro
Date: 2022-07-12 00:00:00
Title: Decizia (UE) 2022/1223 a Consiliului din 12 iulie 2022 privind alocarea de fonduri dezangajate din proiectele desfășurate în cadrul celui de al 10-lea și al celui de al 11-lea Fond european de dezvoltare în scopul finanțării acțiunilor care abordează criza securității alimentare și șocul economic cu care se confruntă țările din Africa, Zona Caraibilor și Pacific (ACP) ca urmare a războiului de agresiune al Rusiei împotriva Ucrainei

15.7.2022   
               
               
                  RO
               
               
                  Jurnalul Oficial al Uniunii Europene
               
               
                  L 188/147
               
            
         DECIZIA (UE) 2022/1223 A CONSILIULUI
         din 12 iulie 2022
         privind alocarea de fonduri dezangajate din proiectele desfășurate în cadrul celui de al 10-lea și al celui de al 11-lea Fond european de dezvoltare în scopul finanțării acțiunilor care abordează criza securității alimentare și șocul economic cu care se confruntă țările din Africa, Zona Caraibilor și Pacific (ACP) ca urmare a războiului de agresiune al Rusiei împotriva Ucrainei
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Acordul intern dintre reprezentanții guvernelor statelor membre, reuniți în cadrul Consiliului, privind finanțarea ajutoarelor comunitare în baza cadrului financiar multianual pentru perioada 2008-2013 în conformitate cu Acordul de parteneriat ACP-CE și privind alocarea de asistență financiară pentru țările și teritoriile de peste mări cărora li se aplică partea a patra din Tratatul CE (1) („Acordul intern privind cel de al 10-lea FED”), în special articolul 1 alineatul (5),
         având în vedere Acordul intern dintre reprezentanții guvernelor statelor membre ale Uniunii Europene, reuniți în cadrul Consiliului, privind finanțarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de parteneriat ACP-UE, și privind alocarea de asistență financiară pentru țările și teritoriile de peste mări cărora li se aplică partea a patra din Tratatul privind funcționarea Uniunii Europene (2) („Acordul intern privind cel de al 11-lea FED”), în special articolul 1 alineatele (4) și (5),
         având în vedere propunerea Comisiei Europene,
         întrucât:
         
                     (1)
                  
                  
                     În urma războiului de agresiune al Rusiei împotriva Ucrainei, situația securității alimentare la nivel mondial se deteriorează rapid, iar multe dintre țările afectate se numără printre țările cel mai puțin dezvoltate sau printre țările cu venituri reduse și deficit alimentar.
                  
               
                     (2)
                  
                  
                     O sumă de 3 miliarde de EUR este deja programată în cadrul pilonului geografic al Instrumentului de vecinătate, cooperare pentru dezvoltare și cooperare internațională – „Europa globală” instituit prin Regulamentul (UE) 2021/947 al Parlamentului European și al Consiliului (3). Din respectiva sumă, 2,3 miliarde EUR au fost programate pentru țările din Africa, Zona Caraibilor și Pacific (ACP) în scopul finanțării de acțiuni în domeniul agriculturii, al nutriției, al apei și al salubrizării în perioada 2021-2024. Având în vedere amploarea nevoilor și consecințele preconizate, ar trebui mobilizate mijloace suplimentare pentru a sprijini țările partenere cele mai afectate.
                  
               
                     (3)
                  
                  
                     Uniunea se apropie de finalizarea execuției integrale a bugetului inițial pentru ajutor umanitar alocat securității alimentare și nevoilor conexe în țările ACP, identificate înainte de începerea războiului de agresiune al Rusiei împotriva Ucrainei. Având în vedere situația extraordinar de gravă cu care se confruntă țările ACP în ceea ce privește securitatea alimentară, respectivele fonduri ar trebui completate cu resurse adecvate pentru a răspunde nevoilor umanitare exacerbate și mai mult și pentru a asigura continuitatea cooperării, de la condiții de criză la condiții de dezvoltare stabile.
                  
               
                     (4)
                  
                  
                     În concluziile sale din 24-25 martie 2022, Consiliul European a invitat Comisia să acorde prioritate lucrărilor privind securitatea alimentară și accesibilitatea prețurilor alimentelor la nivel mondial, în special prin sprijinirea securității alimentare și a agriculturii în Ucraina și în țările terțe cele mai vulnerabile și mai expuse.
                  
               
                     (5)
                  
                  
                     În concluziile sale din 30-31 mai 2022, Consiliul European a invitat Comisia să analizeze posibilitatea de a mobiliza rezerve din Fondul european de dezvoltare (FED) pentru a sprijini țările partenere cele mai afectate.
                  
               
                     (6)
                  
                  
                     În concluziile sale din 20 iunie 2022, Consiliul a sprijinit răspunsul Echipei Europa la insecuritatea alimentară la nivel mondial și a invitat Comisia, Serviciul European de Acțiune Externă (SEAE) și statele membre, în cadrul sprijinului lor financiar, să acorde prioritate abordării securității alimentare pe plan mondial, inclusiv nevoilor umanitare imediate, printre care se numără asistența financiară și tehnică pentru țările importatoare de produse alimentare, acolo unde acest lucru este necesar, sistemelor alimentare durabile pe termen mediu și lung și creșterii producției locale pentru o mai bună reziliență, precum și explorării tuturor surselor de finanțare disponibile, inclusiv mobilizării rezervelor din FED.
                  
               
                     (7)
                  
                  
                     În plus, Consiliul a subliniat că este important ca Uniunea să dea dovadă de o puternică solidaritate printr-un răspuns rapid și cuprinzător bazat pe un multilateralism eficace, elaborat pe baza Comunicării Comisiei Europene din 23 martie 2022 intitulate „Garantarea securității alimentare și consolidarea rezilienței sistemelor alimentare” și pe cei trei piloni (comerț, solidaritate și producție) ai inițiativei Food and Agricultural Resilience Mission (Misiunea de reziliență alimentară și agricolă – FARM), astfel cum a fost salutată de Consiliul European, și pe deplin aliniat cu Grupul Organizației Națiunilor Unite de răspuns la crizele mondiale (GCRG) și cu alte inițiative internaționale relevante, în special Alianța mondială pentru securitatea alimentară inițiată de G7.
                  
               
                     (8)
                  
                  
                     Având în vedere impactul semnificativ produs în diferite țări ACP, mobilizarea excepțională a fondurilor dezangajate din proiectele din cadrul celui de al 10-lea și al celui de al 11-lea FED ar trebui să permită Uniunii și statelor sale membre să își intensifice răspunsul la criză, acordând o atenție deosebită celor mai vulnerabile și expuse țări ACP.
                  
               
                     (9)
                  
                  
                     Respectivele fonduri ar trebui să finanțeze acțiuni menite să sprijine producția alimentară și reziliența sistemelor alimentare, asistența umanitară și sprijinul macroeconomic, în vederea asigurării stabilității macroeconomice, ar trebui să sprijine recuperarea marjei de manevre bugetare și a sporirii rezervelor internaționale, în special prin intermediul organismelor multilaterale. Fondurile ar trebui să includă cheltuielile de sprijin menționate la articolul 6 din Acordul intern privind cel de al 11-lea FED.
                  
               
                     (10)
                  
                  
                     În temeiul articolului 153 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (4), cota care îi revine Regatului Unit din respectivele fonduri nu va fi reutilizată.
                  
               
                     (11)
                  
                  
                     Având în vedere că articolul 14 alineatul (3) din Acordul intern privind cel de al 11-lea FED prevede că respectivul acord rămâne în vigoare atât timp cât este necesar pentru executarea integrală a tuturor operațiunilor finanțate în temeiul Acordului de parteneriat ACP-UE, acest lucru se interpretează în sensul că include actuala mobilizare excepțională a fondurilor dezangajate din cel de al 10-lea și al 11-lea FED în scopul finanțării acțiunilor care abordează criza securității alimentare și șocul economic din țările ACP partenere în urma războiului de agresiune al Rusiei împotriva Ucrainei.
                  
               
                     (12)
                  
                  
                     Fondurile ar trebui utilizate în conformitate cu normele și procedurile aplicabile celui de al 11-lea FED, astfel cum sunt prevăzute în Regulamentele (UE) 2015/322 (5) și (UE) 2018/1877 (6) ale Consiliului.
                  
               
                     (13)
                  
                  
                     Fondurile reutilizate din cadrul celui de al 10-lea FED, care anterior nu au fost angajate în conformitate cu articolul 1 alineatul (3) din Acordul intern privind cel de al 11-lea FED sau care au fost dezangajate în conformitate cu articolul 1 alineatul (4) din respectivul acord, rămân o resursă a celui de al 10-lea FED, în temeiul articolului 1 alineatul (2) litera (a) din Acordul intern privind cel de al 10-lea FED.
                  
               
                     (14)
                  
                  
                     Fondurile reutilizate din cadrul celui de al 11-lea FED, care anterior nu au fost angajate sau care au fost dezangajate în conformitate cu articolul 24 alineatul (5) din Regulamentul (UE) 2018/1877 rămân o resursă a celui de al 11-lea FED în temeiul articolului 1 alineatul (2) litera (a) din Acordul intern privind cel de al 11-lea FED,
                  
               ADOPTĂ PREZENTA DECIZIE:
         
            Articolul 1
            
               (1)   O sumă de maximum 600 000 000 de EUR din fondurile dezangajate din proiectele desfășurate în cadrul celui de al 10-lea și al celui de al 11-lea FED se alocă, în mod excepțional, în scopul finanțării acțiunilor care abordează criza securității alimentare și șocul economic cu care se confruntă țările ACP ca urmare a războiului de agresiune al Rusiei împotriva Ucrainei.
            
            
               (2)   Fondurile menționate la alineatul (1) ar trebui să finanțeze acțiuni în vederea acordării de sprijin după cum urmează:
               
                           —
                        
                        
                           până la 350 000 000 de EUR pentru producția de alimente și reziliența sistemelor alimentare;
                        
                     
                           —
                        
                        
                           până la 150 000 000 de EUR pentru asistență umanitară; precum și
                        
                     
                           —
                        
                        
                           până la 100 000 000 de EUR pentru sprijin macroeconomic.
                        
                     
            
               (3)   Din suma menționată la alineatul (1), până la 488 000 000 de EUR se alocă din cel de al 10-lea FED și până la 112 000 000 de EUR se alocă din cel de al 11-lea FED. Din respectivele fonduri, se alocă o sumă de până la 18 000 000 de EUR pentru acoperirea cheltuielilor angajate de Comisie pentru furnizarea sprijinului.
            
            
               (4)   Fondurile menționate la alineatul (1) sunt utilizate pentru angajamente financiare în conformitate cu normele și procedurile aplicabile celui de al 11-lea FED, astfel cum sunt prevăzute în Regulamentele (UE) 2015/322 și (UE) 2018/1877.
            
         
         
            Articolul 2
            Prezenta decizie intră în vigoare în ziua următoare datei adoptării.
         
         
            Adoptată la Bruxelles, 12 iulie 2022.
            
               
                  Pentru Consiliu
               
               
                  Președintele
               
               Z. STANJURA
            
         
         
            (1)  JO L 247, 9.9.2006, p. 32.
         
            (2)  JO L 210, 6.8.2013, p. 1.
         
            (3)  Regulamentul (UE) 2021/947 al Parlamentului European și al Consiliului din 9 iunie 2021 de instituire a Instrumentului de vecinătate, cooperare pentru dezvoltare și cooperare internațională – „Europa globală”, de modificare și abrogare a Deciziei nr. 466/2014/UE a Parlamentului European și a Consiliului și de abrogare a Regulamentului (UE) 2017/1601 al Parlamentului European și al Consiliului și a Regulamentului (CE, Euratom) nr. 480/2009 al Consiliului (JO L 209, 14.6.2021, p. 1).
         
            (4)  JO L 29, 31.1.2020, p. 7.
         
            (5)  Regulamentul (UE) 2015/322 al Consiliului din 2 martie 2015 privind punerea în aplicare a celui de al 11-lea Fond european de dezvoltare (JO L 58, 3.3.2015, p. 1).
         
            (6)  Regulamentul (UE) 2018/1877 al Consiliului din 26 noiembrie 2018 privind regulamentul financiar aplicabil celui de al 11-lea Fond european de dezvoltare și de abrogare a Regulamentului (UE) 2015/323 (JO L 307, 3.12.2018, p. 1).